Stolthet og fordom (2005)

***Stolthet og fordom*** er en britisk film fra 2005, basert på Jane Austens roman med samme navn. Filmen er regissert av Joe Wright og har Keira Knightley i hovedrollen som Elizabeth Bennet.

## Handling
Filmen utspiller seg på slutten av 1700-tallet. I landlige omgivelser bor familien Bennet på eiendommen Longbourn. Foruten foreldrene består familien av fem unge døtre: Jane, Elisabeth, Mary, Kitty og Lydia. De tilhører overklassen, men økonomien er trang, og særlig fru Bennet er svært opptatt av at de eldste av døtrene er gifteferdige. Gleden er stor når det blir kjent at den velstående, unge Charles har flyttet inn på godset Netherfield i nærheten av familien Bennet. Han ankommer sine nye hjemtrakter sammen med sin verdensvante søster og sin gode venn, Mr. Darcy. Bingley blir godt mottatt, men Darcy blir oppfattet som overlegen. På et sosietetsball finner Bingley og Jane Bennet tonen, selv om Bingleys søster forsøker å stikke kjepper i hjulene for dem fordi hun anser at Jane hører hjemme lavere ned på den sosiale rangstigen. Elizabeth overhører at Darcy baktaler henne, og hun fatter umiddelbart motvilje mot ham.

Samtidig blir Elizabeth venner med Mr. Wickham, en militsoffiser og tidligere bekjent av Darcy. Wickham forteller henne at han er blitt urettferdig behandlet av Darcy. Elizabeth ser umiddelbart på disse opplysningene som enda en grunn til å hate Darcy. Samtidig kjenner Darcy seg gradvis dratt mot Elizabeth – uten at hun er klar over dette.

En dag får familien Bennet beskjed om at deres slektning Mr. Collins vil komme på besøk. Collins er arving til Longbourn; dette utspiller seg i en tid da døtre ikke har arverett til slike jordeiendommer. Han er nylig blitt ordinert til prest, og han har fått den velstående Lady Catherine de Bourgh som sin velgjører. Det er Lady Catherine som har rådet ham til å besøke familien Bennet, men han har også en annen grunn: han ønsker å finne seg en kone blant Bennet-søstrene. Mr. Bennet og Elizabeth morer seg over Collins' pedantiske væremåte. Han utser seg umiddelbart Jane som sin utkårede, men da Mrs. Bennet nevner Janes interesse for Mr. Bingley, faller hans øyne på Elizabeth. Han frir til Elizabeth, som sier nei. Dette gjør hennes mor svært opprørt. Collins tar seg raskt inn igjen og frir til Elizabeths nære venninne, Charlotte Lucas, som sier ja med det samme. Charlotte gifter seg med Mr. Collins, og hun ber Elizabeth komme på besøk.

Idet Bingley ser ut til å være på nippet til å fri til Jane, forlater han Netherfield. Jane sitter forvirret og opprørt tilbake. Elizabeth er overbevist om at det er Bingleys søster og Darcy som i fellesskap har sørget for å få Bingley vekk fra Jane.

Neste vår reiser Elizabeth på besøk til Charlotte og Mr. Collins i Kent. Sognet der Mr. Collins er prest, ligger ved Rosings Park, den store eiendommen til Mr. Darcys tante, Lady Catherine de Bourgh. Elizabeth blir invitert dit ofte. Mr. Darcy besøker Lady Catherine, og han møter Elizabeth igjen. Hun får vite av Darcys fetter at det var Darcy som skilte Bingley og Jane. Ikke lenge etter erklærer Darcy sin kjærlighet til Elizabeth, og frir til henne. Elizabeth blir fornærmet over Darcys arrogante frieri, og sier nei til ham. Han spør hvorfor, og Elizabeth konfronterer ham med sabotasjen av Bingleys forhold til Jane og Wickhams beretning om tidligere hendelser.

Darcy blir rystet over Elizabeths beskyldninger. Han skriver et brev til henne der han rettferdiggjør sine handlinger. Brevet avslører at Wickham raskt skuslet bort arven han fikk fra Darcys far, og deretter kom til Darcy og bad om mer støtte. Wickham ble sint fordi Darcy avslo dette. Som hevn og for å få tak i deler av Darcy-familiens formue, forsøkte Wickham å forføre Darcys lillesøster Georgiana. Han lyktes nesten med å få henne til å rømme bort og gifte seg med ham, før han ble avslørt og stoppet. Darcy rettferdiggjør sine handlinger mot Bingley og Jane gjennom å ha observert at Jane ikke viste gjensidig interesse for Bingley, og Darcys mål hadde derfor vært å beskytte Bingley mot kjærlighetssorg.

Darcy innrømmer at han var bekymret på grunn av den ufordelaktige forbindelsen til Elizabeths familie, spesielt hennes mor og villstyrige småsøstre. Etter å ha lest brevet begynner Elizabeth å stille spørsmål ved sin families oppførsel og Wickhams troverdighet. Hun konkluderer med at Wickham ikke er så pållitelig som hans gode manerer skulle tilsi, at Wickham har løyet til henne, og at hennes førsteinntrykk av Darcy kanskje ikke er helt riktig. Ikke lenge etter drar Elizabeth hjem.

Noen måneder senere drar Elizabeth på en reise til Derbyshire sammen med sin tante og onkel. De besøker Pemberley, som er Darcys eiendom – Elizabeth lar seg først overtale til å bli med da hun blir forsikret om at Darcy selv ikke er hjemme. De blir vist rundt på eiendommen, og Darcys husholderske, en gammel dame som har kjent Darcy siden han var barn, roser Darcy opp i skyene. Darcy ankommer uventet Pemberley under besøket. Han er svært vennlig mot dem, og Elizabeth får et enda bedre inntrykk av ham. Darcy introduserer så Elizabeth for sin søster Georgiana, og opptrer som en svært høflig og omtenksom vert overfor Elizabeths onkel og tante.

Elizabeth og Darcys fornyede bekjentskap blir brått satt på vent da Elizabeth får brev om at hennes yngre søster Lydia har rømt sammen med Wickham. Til å begynne med tror Bennet-familien at Wickham og Lydia har rømt for å gifte seg, men det viser seg snart at Wickham ikke har planer om å gifte seg med Lydia. Lydias krumspring truer familiens rykte og Bennet-søstrenes omdømme. Elizabeth og tanten og onkelen hennes haster tilbake fra Derbyshire, og Elizabeth er overbevist om at Darcy vil unngå henne fra nå av.

Snart, takket være Elizabeths onkel, blir Lydia og Wickham funnet, og de blir gift. Etterpå kommer Wickham og Lydia på besøk til Longbourn. Lydia skryter til Elizabeth, og hun avslører at Darcy var til stede under vielsen. Elizabeth blir overrasket, og sender brev til sin tante. Tanten forteller at det er Darcy som sørget både for å finne paret og få dem gift.

Ikke lenge etter kommer Bingley og Darcy tilbake til området. Bingley frir til Jane, og denne nyheten fører til at det ryktes at Darcy vil fri til Elizabeth. Lady Catherine drar til Longbourn ene og alene for å konfrontere Elizabeth og kreve at hun aldri sier ja til et slikt frieri. Elizabeth nekter å bøye seg for Lady Catherines krav. Elizabeths standhaftighet kommer Darcy for øre, og han blir overbevist om at hun har skiftet mening om ham. Neste gang han er på besøk, frir han til henne. Elizabeth sier ja, og de to blir forlovet.

## Roller
*Keira Knightley i rollen som Elizabeth Bennet
*Matthew Macfadyen i rollen som Mr. Darcy
*Brenda Blethyn i rollen som Mrs. Bennet
*Donald Sutherland i rollen som Mr. Bennet
*Rosamund Pike i rollen som Jane Bennet
*Jena Malone i rollen som Lydia Bennet
*Carey Mulligan i rollen som Kitty Bennet
*Talulah Riley i rollen som Mary Bennet
*Judi Dench i rollen som Lady Catherine de Burgh
*Simon Woods i rollen som Mr. Bingley
*Kelly Reilly i rollen som Caroline Bingley
*Claudie Blakley i rollen som Charlotte Lucas
*Rupert Friend i rollen som Mr. Wickham
*Tom Hollander i rollen som Mr. Collins
*Penelope Wilton i rollen som Mrs. Gardiner
*Peter Wight i rollen som Mr. Gardiner

## Mottakelse
Filmen fikk gode kritikker både i Europa og i USA, og Keira Knightley fikk ros for sin fremstilling av Elizabeth. Filmens fotograf og komponist har også blitt hyllet. Det har blitt innvendt at filmen omtrent utelukkende fokuserer på de romantiske sidene av Austins roman, og ikke avspeiler romanens mange ironiske kommentarer til samfunnet der handlingen utspiller seg. Noen anmeldere satte også fingeren på at i motsetning til i romanen er det Elizabeth – ikke Jane – som er den vakreste av Bennet-søstrene, noe som til en viss grad forskyver balansen i historien.

## Priser
*Oscar-nominasjoner
**Beste kostymedesign – Jacqueline Durran
**Beste skuespillerinne i hovedrolle – Keira Knightley
**Beste artistiske produksjon – Sarah Greenwood og Katie Spencer
**Beste filmmusikk – Dario Marianelli
*BAFTA-nominasjoner
**Beste kostymedesign – Jacqueline Durran
**Beste adapterte manus – Deborah Moggach
**Beste sminke – Fae Hammond
**Beste skuespillerinne i en birolle – Brenda Blethyn
**Carl Foreman Award for mest lovende nykommer – Joe Wright
**Alexander Korda Award for beste britiske film
*Golden Globe nominasjoner
**Beste film – musikal eller komedie
**Beskte filmskuespillerinne – musikal eller komedie – Keira Knightley

## Eksterne lenker
* 
*